## Justícia implanta el sistema de comunicacions digitals Lexnet entre l’Audiència Provincial de València i l’Advocacia de la Generalitat, i entre els jutjats i alguns hospitals

*** Es podran remetre a l'Advocacia de la Generalitat les notificacions previstes en els procediments d'impugnació de resolucions de justícia gratuïta, així com en les matèries de família i discapacitats
* Ha començat a funcionar este sistema de comunicació entre els jutjats i l'Hospital de Llíria, l'Hospital Arnau de Vilanova i els hospitals General i Provincial de Castelló**

La Conselleria de Justícia i Interior ha posat en servei el sistema digital Lexnet per a les comunicacions entre els jutjats de primera instància de l’Audiència Provincial de València i l’Advocacia de la Generalitat, i també entre els jutjats i alguns hospitals.

L’objectiu d’esta plataforma digital és agilitzar les comunicacions entre els jutjats i altres operadors jurídics per a oferir un millor servei als ciutadans.

Així, a partir de l’11 de desembre, pels jutjats de primera instància, les seccions civils de jutjats de primera instància i instrucció i les seccions civils de l’Audiència Provincial de la Província de València, es podran remetre a l’Advocacia de la Generalitat, a través de Lexnet, les notificacions previstes en els procediments d’impugnació de resolucions de justícia gratuïta, així com en les matèries de família i discapacitats (s’entén que s’hi inclouen les seccions civils dels jutjats de primera instància i instrucció i el Servei Comú d’Execució Civil de Mislata).

S’establix un període transitori de 10 dies naturals de possible notificació en paper o Lexnet d’estes notificacions, per a evitar problemes processals, per si sorgira algun impediment tecnològic en emetre-les o rebre-les.

A més, el dia 1 de desembre va entrar el vigor el sistema de comunicació directa i segura Lexnet entre els jutjats i alguns hospitals, que són: l’Hospital de Llíria, l’Hospital Arnau de Vilanova i els hospitals General i Provincial de Castelló.

**Digitalització de l’Administració de Justícia**

Gràcies a la digitalització de la justícia s’han posat en servei importants tràmits amb grans avantatges per als ciutadans.

Lexnet és una plataforma d’intercanvi segur d’informació entre els òrgans judicials i una gran diversitat d’operadors jurídics, que, en el seu treball diari, necessiten intercanviar documents judicials (notificacions, escrits i demandes).

Poden accedir a esta plataforma lletrats de l’Administració de Justícia, procuradors, advocats, graduats socials, Advocacia de l’Estat i de les comunitats autònomes, serveis jurídics de la Seguretat Social, fiscalies, assessories o serveis jurídics d’ajuntaments, diputacions provincials, les Corts Generals/assemblees legislatives, les Forces i Cossos de Seguretat de l’Estat, institucions penitenciàries, hospitals i punts de trobada familiar.

Fecha: 12/12/2023